Suvestinė redakcija nuo 2025-03-08

Sprendimas paskelbtas: TAR 2021-07-01, i. k. 2021-15056

ŠIAULIŲ MIESTO SAVIVALDYBĖS TARYBA

SPRENDIMAS

DĖL kriterijŲ, pagal kuriuos nustatoma, kada ŠIAULIŲ MIESTO savivaldybės infrastruktūros plėtros įmoka nemokama arba mokama dalimis, IR ŠIAULIŲ MIESTO savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašo PATVIRTINIMO

2021 m. liepos 1 d. Nr. T-309

Šiauliai

Vadovaudamasi Lietuvos Respublikos savivaldybių infrastruktūros plėtros įstatymo 4 straipsnio 2 dalies 6 punktu ir 15 straipsnio 4 dalimi, Šiaulių miesto savivaldybės taryba n u s p r e n d ž i a:

1. Patvirtinti kriterijus, pagal kuriuos, kai tenkinamas bent vienas iš jų, nustatoma, kokiais atvejais Šiaulių miesto savivaldybės infrastruktūros plėtros įmoka (toliau –įmoka), nurodyta Lietuvos Respublikos savivaldybių infrastruktūros plėtros įstatymo 15 straipsnio 1 dalyje, yra nemokama:

1.1. Lietuvos Respublikos savivaldybių infrastruktūros plėtros įstatyme nustatytais atvejais;

1.2. jei vykdoma statinių statyba pagal viešojo ir privataus subjektų partnerystės projektus, dėl kurių įgyvendinimo Lietuvos Respublikos Vyriausybė yra priėmusi sprendimus iki 2020 m. gruodžio 31 d.;

1.3. jei vykdoma religinės paskirties pastatų, atitinkančių statybos techninio reglamento STR 1.01.03:2017 „Statinių klasifikavimas“ nuostatas, statyba;

1.4. jei statomi statiniai, atitinkantys Lietuvos Respublikos statybos įstatyme pateiktą ir Lietuvos Respublikos aplinkos ministro įsakymu patvirtintą I grupės nesudėtingo statinio sąvoką (sampratą ir rodiklius);

1.5. jei statomi kitos paskirties inžineriniai statiniai, atitinkantys statybos techninio reglamento STR 1.01.03:2017 „Statinių klasifikavimas“ nuostatas;

1.6. jei vykdoma statyba dėl Šiaulių miesto savivaldybėje esančio nekilnojamojo kultūros paveldo išsaugojimo;

1.7. jei vykdoma statinių statyba Šiaulių laisvojoje ekonominėje zonoje, Šiaulių pramoninio parko ir Šiaulių oro uosto teritorijose;

1.8. jei statomi statiniai, kurie Šiaulių regiono plėtros tarybos pripažinti regioninės svarbos objektais;

1.9. jei įmokos mokėtojas iki Šiaulių miesto savivaldybės tarybos sprendimo dėl įmokos tarifų įsigaliojimo dienos yra pateikęs prašymą išduoti statybą leidžiantį dokumentą ar yra sudaręs Šiaulių miesto savivaldybės infrastruktūros plėtros sutartį su Šiaulių miesto savivaldybės administracija.

2. Patvirtinti kriterijus, pagal kuriuos, kai tenkinamas bent vienas iš jų, nustatoma, kokiais atvejais įmoka mokama dalimis:

2.1. jei įmoka viršija 100 000 eurų sumą ir sudaroma Šiaulių miesto savivaldybės infrastruktūros plėtros sutartis, įmokai dalimis taikomi šie reikalavimai:

2.1.1. pirmoji įmokos dalis, kuri sumokama iki pranešimo apie statybos darbų pradžią pateikimo dienos, gali sudaryti ne mažiau kaip 20 proc. visos įmokos;

Papunkčio pakeitimai:

Nr. T-88, 2025-03-06, paskelbta TAR 2025-03-07, i. k. 2025-03881

2.1.2. likusi įmokos dalis gali būti išdėstoma ne daugiau kaip 4 lygiomis ir vienodais laiko intervalais mokamomis dalimis;

2.2. jei įmoka viršija 100 000 eurų sumą ir įmokos mokėtojo numatomam statyti pastatui ir (ar) statiniui reikalinga savivaldybės infrastruktūros plėtra yra finansuojama iš Europos Sąjungos struktūrinių fondų ir (ar) Lietuvos Respublikos biudžeto programų.

3. Nustatyti, kad:

3.1. jei įmoka mokama dalimis, ji turi būti sumokėta ne vėliau kaip iki statinių statybos užbaigimo dienos (jeigu atliekamos atskirų statinių statybos užbaigimo procedūros – iki pirmojo statinio statybos užbaigimo dienos) ir ne vėliau kaip per 3 (trejus) metus nuo pirmojo Šiaulių miesto savivaldybės infrastruktūros plėtros organizatoriaus sprendimo, kuriuo įmokos mokėtojui suteikiama teisė įmoką mokėti dalimis, priėmimo dienos;

3.2. įmoka (jos dalis) nemokama ar mokama dalimis konkrečiais atvejais, nurodytais šio sprendimo 1 ir 2 punktuose, infrastruktūros plėtros organizatoriui priėmus sprendimą Šiaulių miesto savivaldybės infrastruktūros plėtros įmokos mokėjimo dalimis ir atleidimo nuo jos mokėjimo tvarkos apraše, patvirtintame šio sprendimo 4 punktu, nustatyta tvarka;

3.3. Šiaulių miesto savivaldybės taryba atskiru sprendimu gali atleisti nuo įmokos arba ją sumažinti dėl bet kokios paskirties statinių, jei dėl jų statybos yra pateikta Šiaulių miesto verslo tarybos motyvuota rekomendacija argumentuojant visuomenine, ekonomine ir (arba) socialine nauda.

Papunkčio pakeitimai:

Nr. T-88, 2025-03-06, paskelbta TAR 2025-03-07, i. k. 2025-03881

4. Patvirtinti Šiaulių miesto savivaldybės infrastruktūros plėtros įmokos mokėjimo dalimis ir atleidimo nuo jos mokėjimo tvarkos aprašą (pridedama).

5. Nuo savivaldybės infrastruktūros plėtros įmokos atleidžiami statytojai (vystytojai) Lietuvos Respublikos savivaldybių infrastruktūros plėtros įstatymo 15 straipsnio 3 dalyje nustatytais atvejais.

Papildyta punktu:

Nr. T-88, 2025-03-06, paskelbta TAR 2025-03-07, i. k. 2025-03881

6. Nustatyti, kad Sprendimo 1 punkte nurodytais atvejais, infrastruktūros plėtros įmokos tarifas – 0,0 Eur/m2.

Papildyta punktu:

Nr. T-88, 2025-03-06, paskelbta TAR 2025-03-07, i. k. 2025-03881

Savivaldybės meras	Artūras Visockas

PATVIRTINTA

Šiaulių miesto savivaldybės tarybos

2021 m. liepos 1 d. sprendimu Nr. T-309

šIAULIŲ MIESTO savivaldybės infrastruktūros plėtros įmokos mokėjimo DALIMIS ir atleidimo nuo jos mokėjimo tvarkos aprašAS

I SKYRIUS

BENDROSIOS NUOSTATOS

1.	Šiaulių miesto savivaldybės infrastruktūros plėtros įmokos mokėjimo dalimis ir atleidimo nuo jos mokėjimo tvarkos aprašas (toliau – Aprašas) nustato Šiaulių miesto savivaldybės infrastruktūros plėtros įmokos (toliau – įmoka) mokėjimo dalimis ir atleidimo nuo jos mokėjimo tvarką.

2.	Apraše nustatoma vienkartinės ir įmokos mokėjimo dalimis bei atleidimo nuo įmokos (jos dalies) mokėjimo tvarka, kai yra tenkinami Šiaulių miesto savivaldybės (toliau – Savivaldybė) tarybos patvirtinti kriterijai, pagal kuriuos nustatoma, kokiais atvejais įmoka nemokama arba mokama dalimis.

3.	Sprendimą dėl atleidimo nuo įmokos (jos dalies) mokėjimo pagal Šiaulių miesto savivaldybės tarybos 2021 m. liepos 1 d. sprendimo „Dėl kriterijų, pagal kuriuos nustatoma, kada Šiaulių miesto savivaldybės infrastruktūros plėtros įmoka nemokama arba mokama dalimis, ir Šiaulių miesto savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašo patvirtinimo“ (toliau – Savivaldybės tarybos sprendimas) 3.3 papunktį, priima Savivaldybės taryba.

4. Sprendimą dėl įmokos mokėjimo dalimis ar atleidimo nuo jos pagal Savivaldybės tarybos sprendimo 1, 2 ir 5 punktus priima Savivaldybės infrastruktūros plėtros organizatorius (toliau – Organizatorius).

Punkto pakeitimai:

Nr. T-88, 2025-03-06, paskelbta TAR 2025-03-07, i. k. 2025-03881

5.	Įmoka apskaičiuojama Lietuvos Respublikos Vyriausybės 2020 m. gruodžio 30 d. nutarimu Nr. 1475 patvirtintoje Savivaldybės infrastruktūros plėtros įmokos nustatymo metodikoje (toliau – Metodika) ir Kompensacijos savivaldybių infrastruktūros plėtros iniciatoriams už jų patirtas išlaidas apskaičiavimo ir išmokėjimo tvarkos apraše (toliau – Kompensacijų tvarkos aprašas) nustatyta tvarka. Įmoka už prioritetinės savivaldybės infrastruktūros plėtrą mokama į Savivaldybės sąskaitą, skirtą įmokoms už prioritetinės savivaldybės infrastruktūros plėtrą surinkti. Įmoka už neprioritetinės savivaldybės infrastruktūros plėtrą mokama į Savivaldybės sąskaitą, skirtą įmokoms už neprioritetinės savivaldybės infrastruktūros plėtrą surinkti. Organizatorius yra atsakingas už sąskaitų administravimą.

6. Įmokos mokėtojas įmoką sumoka iki pranešimo apie statybos darbų pradžią pateikimo dienos, išskyrus atvejus, kai įmoka nemokama ar mokama dalimis pagal Savivaldybės tarybos patvirtintus kriterijus ir dėl to yra priimtas Organizatoriaus sprendimas.

Punkto pakeitimai:

Nr. T-88, 2025-03-06, paskelbta TAR 2025-03-07, i. k. 2025-03881

II SKYRIUS

ĮMOKOS MOKĖJIMO DALIMIS TVARKA

7.	Įmokos mokėtojas, manydamas, kad atitinka Savivaldybės tarybos patvirtintus kriterijus, kai įmoka mokama dalimis, Prašyme (pagal Metodikos 1 priede nurodytą formą) apskaičiuoti įmoką (toliau – Prašymas) nurodo, kad pageidauja įmoką mokėti dalimis. Įmokos mokėtojas kartu su Prašymu pateikia informaciją, kuri patvirtina atitiktį Savivaldybės tarybos sprendimu priimtam kriterijui (-ams) dėl įmokos mokėjimo dalimis.

8.	Organizatorius Prašymą nagrinėja Metodikoje numatyta tvarka ir terminais. Nagrinėdamas Prašymą, Organizatorius įvertina, ar įmokos mokėtojas atitinka Savivaldybės tarybos patvirtintus kriterijus, kai įmoka mokama dalimis. Nustatęs, kad įmokos mokėtojas atitinka Savivaldybės tarybos patvirtintus kriterijus, kai įmoka mokama dalimis, apie įmokos mokėjimo dalimis galimybę įmokos mokėtojo pasirinktu informavimo būdu informuoja įmokos mokėtoją, Prašymo nagrinėjimo atveju pateikdamas Metodikos 2 priede nurodytą Įmokos apskaičiavimo aktą su įrašyta žyma apie įmokos mokėjimą dalimis.

9.	Organizatoriaus sprendimas atsisakyti tenkinti su Prašymu pateiktą įmokos mokėtojo prašymą dėl įmokos mokėjimo dalimis turi būti motyvuotas. Sprendimas laikomas motyvuotu, kai nėra tenkinamas nė vienas Savivaldybės tarybos patvirtintas kriterijus.

10. Įmokos mokėtojas ne vėliau kaip per 20 (dvidešimt) darbo dienų nuo Įmokos apskaičiavimo akto, kuriame yra įrašyta žyma apie įmokos mokėjimą dalimis, gavimo dienos pateikia Organizatoriui banko ar draudimo kompanijos garantiją arba laidavimo raštą, kuriuo būtų užtikrinama, kad bus sumokėta visa apskaičiuota įmokos suma. Nepateikęs garantijos arba laidavimo rašto, įmokos mokėtojas turi sumokėti visą įmoką.

Punkto pakeitimai:

Nr. T-88, 2025-03-06, paskelbta TAR 2025-03-07, i. k. 2025-03881

11.	Organizatorius informaciją apie kiekvienais einamaisiais metais priimtus sprendimus dėl įmokų mokėjimo dalimis suteikimo įtraukia į Šiaulių miesto savivaldybės infrastruktūros plėtros priemonių planą (toliau – Priemonių planas) ir Šiaulių miesto savivaldybės infrastruktūros plėtros rėmimo programos (toliau – Programa) lėšų panaudojimo planą. Priemonių planą ir Programos lėšų panaudojimo planą Įstatymo nustatyta tvarka patikrina Šiaulių miesto savivaldybės infrastruktūros plėtros rėmimo programos komisija ir patvirtina Savivaldybės taryba.

12.	Organizatorius yra atsakingas, kad būtų užtikrinta, jog įmoka, kuri yra mokama dalimis, būtų sumokėta ne vėliau kaip iki statinių statybos užbaigimo dienos (jeigu atliekamos atskirų statinių statybos užbaigimo procedūros – iki pirmojo statinio statybos užbaigimo dienos) ir ne vėliau kaip per 3 (trejus) metus nuo pirmojo Organizatoriaus sprendimo, kuriuo įmokos mokėtojui suteikiama teisė įmoką mokėti dalimis, priėmimo dienos arba būtų pasinaudota įmokos mokėtojo pateikta įmokos sumokėjimo garantija arba laidavimo raštu.

III SKYRIUS

ATLEIDIMO NUO ĮMOKOS MOKĖJIMO TVARKA

13. Įmokos mokėtojas, manydamas, kad atitinka Savivaldybės tarybos patvirtintus kriterijus, kai įmoka nemokama, išskyrus Savivaldybės tarybos sprendimo 1 punkte nurodytus atvejus, Prašyme nurodo, kad pageidauja įmokos nemokėti.

Punkto pakeitimai:

Nr. T-88, 2025-03-06, paskelbta TAR 2025-03-07, i. k. 2025-03881

14.	Įmokos mokėtojas kartu su Prašymu pateikia informaciją, kuri patvirtina atitiktį Savivaldybės tarybos sprendimu priimtam kriterijui (-ams) dėl atleidimo nuo įmokos mokėjimo.

15.	Organizatorius Prašymą nagrinėja Metodikoje nustatyta tvarka ir terminais. Nagrinėdamas Prašymą, Organizatorius įvertina, ar įmokos mokėtojas atitinka Savivaldybės tarybos patvirtintus kriterijus dėl atleidimo nuo įmokos mokėjimo, ar reikalingas Savivaldybės tarybos sprendimas pagal Savivaldybės tarybos sprendimo 3.3 papunkčio nuostatas.

16.	Organizatoriaus sprendimas atsisakyti tenkinti su Prašymu pateiktą įmokos mokėtojo Prašymą turi būti motyvuotas. Sprendimas laikomas motyvuotu, kai nėra tenkinamas nė vienas Savivaldybės tarybos patvirtintas kriterijus.

17. Organizatorius, nustatęs, kad įmokos mokėtojas, pateikęs Prašymą, atitinka Savivaldybės tarybos patvirtintus kriterijus dėl atleidimo nuo įmokos mokėjimo, apie atleidimo nuo įmokos mokėjimo galimybę įmokos mokėtojo pasirinktu informavimo būdu informuoja įmokos mokėtoją, pateikdamas Metodikos 2 priede nurodytą Įmokos apskaičiavimo aktą, apskaičiuotą Savivaldybės tarybos sprendimo 6 punkte nurodytu tarifu, o atveju, nurodytu Savivaldybės tarybos sprendimo 3.3 papunktyje, inicijuoja Savivaldybės tarybos sprendimo projekto parengimą ir teikimą Savivaldybės tarybai teisės aktų nustatyta tvarka.

Punkto pakeitimai:

Nr. T-88, 2025-03-06, paskelbta TAR 2025-03-07, i. k. 2025-03881

18.	Savivaldybės tarybai arba Organizatoriui priėmus sprendimą ir jam įsigaliojus, įmokos mokėtojas yra atleidžiamas nuo įmokos mokėjimo.

19.	Organizatorius informaciją apie kiekvienais einamaisiais metais priimtus sprendimus dėl atleidimo nuo įmokų mokėjimo įtraukia į Priemonių planą ir Programos lėšų panaudojimo planą. Priemonių planą ir Programos lėšų panaudojimo planą Įstatymo nustatyta tvarka patikrina Šiaulių miesto savivaldybės infrastruktūros plėtros rėmimo programos komisija ir patvirtina Savivaldybės taryba.

IV SKYRIUS

BAIGIAMOSIOS NUOSTATOS

20.	Savivaldybės tarybos ir Organizatoriaus sprendimai gali būti skundžiami Lietuvos Respublikos administracinių bylų teisenos įstatymo nustatyta tvarka.

___________________________________

Pakeitimai:

1.

Šiaulių miesto savivaldybės taryba, Sprendimas

Nr. T-88, 2025-03-06, paskelbta TAR 2025-03-07, i. k. 2025-03881

Dėl Šiaulių miesto savivaldybės tarybos 2021 m. liepos 1 d. sprendimo Nr. T-309 „Dėl kriterijų, pagal kuriuos nustatoma, kada Šiaulių miesto savivaldybės infrastruktūros plėtros įmoka nemokama arba mokama dalimis, ir Šiaulių miesto savivaldybės infrastruktūros plėtros įmokos mokėjimo ir atleidimo nuo jos mokėjimo tvarkos aprašo patvirtinimo“ pakeitimo